P R E S S E M E D D E L E L S E

**Kurerfirma blander sig i kampen om de små netbutikker**

**Som noget helt nyt gør verdens største kurerfirma, DHL Express, det nu nemmere og billigere for danske privatpersoner og små virksomheder at sende sporede kurerforsendelser. Det sker ved at udnytte de mere end 400 SwipBoxe, der findes i hele landet. På det franske og nordiske marked har kunderne allerede taget godt imod tilsvarende løsninger.**

**Vallensbæk d. 13. oktober 2016:** ”Vi transporterer dagligt tusindvis af pakker rundt i hele verden med track and trace og vi kan gøre det hurtigere end de nationale postleverandører er i stand til. Samtidig gør vi det nemt for kunderne at betjene sig selv, fordi de kan afsende pakkerne via de SwipBoxe, der findes rundt omkring i landet, hvor kunderne færdes i deres hverdag det vil sige blandt andet i supermarkeder. På den baggrund mener vi, at vi står med et ret stærkt produkt til de privatpersoner og små virksomheder, der foretrækker selv at indlevere pakkerne til os i stedet for at vi henter dem,” siger Tobias Quistorff Refn, der er Commercial Manager for DHL Express i Danmark

Introduktionen af DHL Express Easy kommer på et tidspunkt, hvor e-handlen er blevet særdeles udbredt ikke bare i Danmark, men i hele verdenen. Det er også en af årsagerne til, at timingen ifølge Tobias Quistorff Refn er helt rigtig.

”I dag er det blevet normalt, at netbutikker tilbyder flere forskellige former for levering og det er blevet en konkurrenceparameter, at virksomheder er i stand til at tilbyde hurtig og sikker levering. Her har kurerfirmaerne en styrke, fordi vi og vores kon-kollegaer transporterer forsendelserne i vores egne netværk og nemt kan transportere en pakke tusindvis af kilometer på mindre end et døgn. Det sætter både kunder og virksomheder pris på,” siger Tobias Quistorff Refn.

**Toldbehandler selv**

Den hurtige levering skyldes blandt andet, at DHL Express selv toldbehandler alle pakker og derfor ikke er afhængig af, at de nationale toldmyndigheder gør det. Alligevel er sikkerheden i top på alle forsendelser, der transporteres igennem DHL’s kurernetværk.

”Vi gennemlyser alle pakker med røntgen og har desuden sniffere på, der kan detektere om der er stoffer eller penge i forsendelserne. Med andre ord kan man ikke sende hvad som helst,” siger Tobias Quistorff Refn og fortsætter:

”For os er det også noget nyt at åbne op for ekspresforsendelser fra private og det stiller selvfølgelig yderligere nogle krav til os i forhold til at kende identiteten på afsenderen.”

I England og Sverige, hvor DHL Express Easy også er introduceret, har det vist sig, at Nordamerika, Afrika og Mellemøsten er populære områder at sende pakker til. Og det er ofte forskellige livsfornødenheder, der er i pakkerne.

DHL Express Easy kan tilgås på [www.expresseasy.dk](http://www.expresseasy.dk)

**For yderligere oplysninger, kontakt venligst:**

Tobias Quistorff Refn, Commercial Manager for DHL Express i Danmark på telefon: 24 29 32 91.

Evt. billeder kan findes her: <http://www.mynewsdesk.com/dk/dhl-danmark/latest_media>

DHL er verdens førende firma i logistikbranchen. DHL’s mange divisioner tilbyder en uovertruffen portefølje af logistikydelser lige fra national og international levering af pakker, internationale ekspresforsendelser, vej-, luft- og søtransport til supply chain management i industrien. Med flere end 340.000 medarbejdere i over 220 lande og områder over hele verden forbinder DHL mennesker og virksomheder sikkert og pålideligt og sørger for de globale handelsstrømme. Og med specialiserede løsninger til vækstmarkeder og industrier, herunder e-handel, teknologi, life science og sundhedspleje, energi, biler og detailhandel, samt en gennemprøvet forpligtelse til at udvise ansvarlighed og en uovertruffen tilstedeværelse på vækstmarkederne, er DHL i den grad positioneret som “The Logistics company for the world”. DHL er en del af Deutsche Post DHL Group. Den realiserede omsætning var i 2015 på mere end 59 milliarder euro.

**FAKTABOKS**

* DHL Express Easy — ”Fill it and ship it” dækker over, at det man kan proppe i en kasse, kan man sende afsted, blot kassen holder sig under den maksimale vægt for den valgte kasse.
* Vægtmæssigt er der forskellige prisklasser: Op til 0,5, 1, 2, 5, 10, 15, 20, 25 kg.
* Pakkerne kan indleveres i en af de mere end 400 SwipBoxe og DHL Express Service Points, der findes overalt i Danmark. Men i Tyskland er brugen af pakkebokse som fx SwipBox i Danmark så udbredt, at ingen tysker har mere end 10 minutter til en pakkeboks.
* På [www.expresseasy.dk](http://www.expresseasy.dk) bliver man henvist til den nærmeste ledige pakkeboks med ledig kapacitet til den pakke, man vil afsende. Herefter betaler afsenderen direkte online. Når pakken indleveres i pakkeboksen, skal afsenderen underskrive med sit navn på SwipBoxens digitale display.
* DHL Express Easy tilbydes i udvalgte lande. Det er et valgfrit produkt, som de udvalgte lande selv kan bestemme om de vil tilbyde.

**PRISEKSEMPLER**

DHL har inddelt verdenen i fire forskellige zoner: Domestic (i dette tilfælde Danmark), EU, resten af Europa + Canada og USA, resten af verden.

En pakke på max 5 kg til Frankrig vil med PostDanmark koste 305 kr og være fire hverdage om at komme frem.

En tilsvarende pakke afsendt med DHL Express Easy vil koste 650 kr, men vil til gengæld være fremme dagen efter.

En tilsvarende pakke på 5 kg sendt til USA vil med PostDanmark koste 517 kr og være 5-6 hverdage om at komme frem, hvortil der skal lægges toldtid.

Sendes pakken i stedet med DHL Express Easy vil den koste 750 kr og være fremme næste dag.